ΑΠΟΦΑΣΗ ΤΗΣ ΕΠΟΠΤΕΥΟΥΣΑΣ ΑΡΧΗΣ ΤΗΣ ΕΖΕΣ αριθ. 53/96/COL της 15ης Μαΐου 1996 για την όγδοη τροποποίηση των διαδικαστικών και ουσιαστικών κανόνων στον τομέα των κρατικών ενισχύσεων

Η ΕΠΟΠΤΕΥΟΥΣΑ ΑΡΧΗ ΤΗΣ ΕΖΕΣ,

τροποποίησε τους διαδικαστικούς και ουσιαστικούς κανόνες στον τομέα των κρατικών ενισχύσεων (1) που εκδόθηκαν στις 19 Ιανουαρίου 1994 (2), όπως τροποποιήθηκαν τελευταία με την απόφαση αριθ. 23/96/COL (3), ως εξής:

Το κεφάλαιο 14 των κατευθυντήριων γραμμών για τις κρατικές ενισχύσεις αντικαθίσταται από το ακόλουθο κείμενο:

«14. ΕΝΙΣΧΥΣΕΙΣ ΣΤΗΝ ΕΡΕΥΝΑ ΚΑΙ ΑΝΑΠΤΥΞΗ (1)

14.1. Εισαγωγή

1. Κατά γενική ομολογία, η έρευνα και η ανάπτυξη μπορούν να συμβάλλουν στην προώθηση της οικονομικής ανάπτυξης, την ενίσχυση της ανταγωνιστικότητας και την τόνωση της απασχόλησης. Τα συμβαλλόμενα μέρη της συμφωνίας ΕΟΧ δήλωσαν ότι ένας από τους κοινούς τους στόχους είναι η ισχυροποίηση της επιστημονικής και τεχνολογικής βάσης της ευρωπαϊκής βιομηχανίας και η βελτίωση της ανταγωνιστικότητάς της σε διεθνές επίπεδο. Για το σκοπό αυτό το μέρος VI της συμφωνίας θεσπίζει λεπτομερείς ρυθμίσεις με στόχο την ενίσχυση και διεύρυνση της συνεργασίας στο πλαίσιο των κοινοτικών δραστηριοτήτων, μεταξύ άλλων στον τομέα της έρευνας και της τεχνολογικής ανάπτυξης (ΕΤΑ).

2. Τα κράτη της ΕΖΕΣ συμμετέχουν στην εφαρμογή του τέταρτου προγράμματος-πλαισίου όσον αφορά τις δραστηριότητες της Κοινότητας στον τομέα της έρευνας και της τεχνολογικής ανάπτυξης (1994 -1998) συμμετέχοντας στα ειδικά προγράμματά της. Τα κράτη της ΕΖΕΣ συμβάλλουν οικονομικά στα προγράμματα και ως εκ τούτου έχουν πρόσβαση σε όλα τα τμήματα των εν λόγω προγραμμάτων και συμμετέχουν πλήρως στις συμβουλευτικές επιτροπές της ΕΚ, οι οποίες βοηθούν την Επιτροπή στη διαχείριση των προγραμμάτων. Σε επίπεδο σχεδίου, τα ιδρύματα, οι επιχειρήσεις, οι οργανώσεις και οι υπήκοοι των κρατών της ΕΖΕΣ θα έχουν τα ίδια δικαιώματα και υποχρεώσεις, μεταξύ άλλων όσον αφορά την εκμετάλλευση των αποτελεσμάτων, όπως και οι εταίροι και ομόλογοί τους στα κράτη μέλη της ΕΚ.

3. Τα μέτρα που λαμβάνουν τα συμβαλλόμενα μέρη της συμφωνίας ΕΟΧ για την προώθηση της έρευνας και της ανάπτυξης πρέπει να συμβιβάζονται με τη λειτουργία της συμφωνίας. Οι κανόνες της συμφωνίας ΕΟΧ για τις κρατικές ενισχύσεις πρέπει να εφαρμόζονται εποικοδομητικά ώστε να προάγουν τη συνεργασία, η οποία διευκολύνει την ανάπτυξη και διάδοση της νέας τεχνολογίας, τηρώντας παράλληλα τους κανόνες για τα δικαιώματα πνευματικής ιδιοκτησίας. Κατά τον έλεγχο των κρατικών ενσιχύσεων πρέπει να λαμβάνεται υπόψη η ανάγκη για τη διάθεση πόρων στους τομείς εκείνους που θα συμβάλουν στη βελτίωση της ανταγωνιστικότητας της ευρωπαϊκής βιομηχανίας.

4. Η εποπτεύουσα αρχή της ΕΖΕΣ υιοθέτησε ευνοϊκή στάση έναντι των κρατικών ενισχύσεων για Ε& Α. Η ευνοϊκή αυτή στάση δικαιολογείται ποικιλοτρόπως λαμβάνοντας υπόψη τους σκοπούς των ενισχύσεων αυτού του είδους, τις συχνά σημαντικές χρηματοοικονομικές απαιτήσεις και τους κινδύνους των ενεργειών Ε& Α και, δεδομένης της απόστασης των σχεδίων αυτών από την αγορά, τις μειωμένες πιθανότητες που έχει η ενίσχυση αυτού του είδους να στρεβλώσει τον ανταγωνισμό και τις συναλλαγές.

14.2. Προϋποθέσεις εφαρμογής των κανόνων χορήγησης κρατικών ενισχύσεων για Ε& Α

14.2.1. Ορισμοί των σταδίων Ε& Α

1. Όσο περισσότερο προσεγγίζει την αγορά η Ε& Α, τόσο μεγαλύτερη στρέβλωση επιφέρουν στην αγορά οι κρατικές ενισχύσεις. Προκειμένου να προσδιορίσει την εγγύτητα με την αγορά της επιδοτούμενης δραστηριότητας Ε& Α, η εποπτεύουσα αρχή της ΕΖΕΣ κάνει διάκριση μεταξύ της βασικής έρευνας, βιομηχανικής έρευνας και δραστηριότητας ανάπτυξης σε προανταγωνιστικό στάδιο.

2. Οι ακόλουθοι ορισμοί που αντιστοιχούν σε αυτούς που θεσπίζονται στη συμφωνία της ΠΟΕ για τις επιδοτήσεις και τα αντισταθμιστικά μέτρα, αποσκοπούν στο να βοηθήσουν τα κράτη μέλη κατά τη σύνταξη των κοινοποιήσεών τους. Έχουν ενδεικτικό μάλλον παρά κανονιστικό χαρακτήρα.

- Με τον όρο βασική έρευνα νοείται μια δραστηριότητα για τη διεύρυνση των επιστημονικών και τεχνικών γνώσεων που δεν συνδέονται με βιομηχανικούς ή εμπορικούς σκοπούς.

- Με τον όρο βιομηχανική έρευνα νοείται η σχεδιασμένη έρευνα ή έρευνες που αποσκοπούν στην απόκτηση νέων γνώσεων με στόχο οι γνώσεις αυτές να είναι χρήσιμες για την οριστική διαμόρφωση νέων προϊόντων, μεθόδων ή υπηρεσιών ή να συνεπάγονται σημαντική βελτίωση των υφιστάμενων προϊόντων, μεθόδων ή υπηρεσιών.

- Με τον όρο δραστηριότητα ανάπτυξης σε προανταγωνιστικό στάδιο νοείται η συγκεκριμενοποίηση των αποτελεσμάτων της βιομηχανικής έρευνας σε ένα σχέδιο, πρόγραμμα ή σχεδιασμό για νέα προϊόντα, νέες μεθόδους παραγωγής ή νέες υπηρεσίες, τροποποιημένες ή βελτιωμένες, που προορίζονται για πώληση ή για χρήση, περιλαμβανομένης και της δημιουργίας ενός πρώτου πρωτοτύπου που δεν θα μπορεί να χρησιμοποιηθεί για εμπορικούς σκοπούς. Μπορεί επίσης να περιλαμβάνει την εννοιολογική διατύπωση και το σχεδιασμό άλλων προϊόντων, μεθόδων ή υπηρεσιών, καθώς και προγραμμάτων αρχικής επίδειξης ή πρότυπων πειραματικών προγραμμάτων, υπό τον όρο ότι αυτά τα προγράμματα δεν θα μπορούν να μετατρέπονται ή να χρησιμοποιούνται για βιομηχανικές εφαρμογές ή για εμπορική εκμετάλλευση. Δεν περιλαμβάνει τις συνήθεις τροποποιήσεις ή τις τροποποιήσεις που γίνονται κατά καιρούς σε προϊόντα, στάδια παραγωγής, μεθόδους κατασκευής, υπάρχουσες υπηρεσίες και άλλες τρέχουσες ενέργειες, ακόμη και αν αυτές οι τροποποιήσεις μπορεί να παρουσιάζουν βελτιώσεις.

3. Η καινοτομία δεν αποτελεί ξεχωριστή κατηγορία. Οι κρατικές ενισχύσεις για δραστηριότητες οι οποίες θα μπορούσαν να θεωρηθούν ως καινοτόμες, αλλά που δεν αντιστοιχούν στις κατηγορίες του σημείου 14.2 2, επιτρέπονται μόνο εάν τηρούν την πολιτική της εποπτεύουσας αρχής της ΕΖΕΣ για τις ενισχύσεις σε επενδύσεις.

14.2.2. Ε& Α που πραγματοποιούνται από δημόσια ερευνητικά ιδρύματα και συμβάσεις Ε& Α

1. Η ενίσχυση δραστηριοτήτων Ε& Α που διεξάγονται από ανώτατα εκπαιδευτικά ιδρύματα και δημόσια ερευνητικά ιδρύματα μη κερδοσκοπικού χαρακτήρα δεν καλύπτεται από το άρθρο 61 παράγραφος 1 της συμφωνίας ΕΟΧ.

2. Όταν τα αποτελέσματα αυτών των εργασιών Ε& Α που χρηματοδοτούνται από το κράτος τίθενται στη διάθεση των κοινοτικών επιχειρήσεων σε μη διακριτική βάση, η εποπτεύουσα αρχή της ΕΖΕΣ ξεκινά από την αρχή ότι δεν υπάρχει κανονικά κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ.

3. Όταν οι εργασίες Ε& Α πραγματοποιούνται από ανώτατα εκπαιδευτικά ιδρύματα ή δημόσια ερευνητικά ιδρύματα μη κερδοσκοπικού χαρακτήρα για το λογαριασμό επιχειρήσεων ή σε συνεργασία με αυτές, η εποπτεύουσα αρχή της ΕΖΕΣ ξεκινά από την αρχή ότι δεν υπάρχει κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ:

α) είτε όταν τα ανώτατα εκπαιδευτικά ιδρύματα ή δημόσια ερευνητικά ιδρύματα μη κερδοσκοπικού χαρακτήρα συμβάλλουν σε ερευνητικά προγράμματα ως φορείς του ανταγωνιστικού τομέα 7 αυτό συμβαίνει ιδίως στην περίπτωση που τα ιδρύματα αμείβονται για τις υπηρεσίες τους σύμφωνα με την τιμή αγοράς 7

β) είτε όταν:

- οι επιχειρήσεις που συμμετέχουν στις εργασίες έρευνας θα αναλάβουν το σύνολο των δαπανών του προγράμματος, ή

- τα αποτελέσματα τα οποία δεν μπορούν να αποτελέσουν αντικείμενο δικαιωμάτων πνευματικής ιδιοκτησίας μπορούν να διαδόσουν ευρέως, και το σύνολο των ενδεχόμενων εισπράξεων από τα δικαιώματα πνευματικής ιδιοκτησίας επί των αποτελεσμάτων της έρευνας και ανάπτυξης καταβάλλεται σε δημόσια ιδρύματα μη κερδοσκοπικού χαρακτήρα ή

- τα δημόσια ιδρύματα μη κερδοσκοπικού χαρακτήρα λαμβάνουν από τους συμμετέχοντες βιομηχανικούς φορείς αντιστάθμιση ισοδύναμη προς την τιμή της αγοράς, για τα δικαιώματα πνευματικής ιδιοκτησίας που απορρέουν από το ερευνητικό πρόγραμμα και τα οποία κατέχουν οι εν λόγω βιομηχανικοί φορείς, και τα αποτελέσματα τα οποία δεν μπορούν να αποτελέσουν αντικείμενο δικαιωμάτων πνευματικής ιδιοκτησίας μπορούν να διαδοθούν ευρέως στους τρίτους ενδιαφερόμενους.

4. Οι δημόσιες αρχές μπορούν να αναθέσουν σε επιχειρήσεις τη διεξαγωγή δραστηριοτήτων Ε& Α, ή να αγοράσουν τα αποτελέσματα άμεσα από αυτές. Σε περίπτωση που δεν θα υπάρξει ανοικτός διαγωνισμός, η εποπτεύουσα αρχή της ΕΖΕΣ θα ξεκινήσει από την αρχή ότι θα μπορούσε να υπάρχει κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ. Όταν αυτές οι συμβάσεις ανατίθενται με τους όρους της αγοράς, ιδιαίτερα έπειτα από διαδικασία ανοικτού διαγωνισμού σύμφωνα με την πράξη που αναφέρεται στο σημείο 5β) του παραρτήματος XVI της συμφωνίας ΕΟΧ (2), η Επιτροπή θα θεωρήσει κανονικά ότι δεν υπάρχει κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ.

14.3. Εκτίμηση των ενισχύσεων Ε& Α στο πλαίσιο του άρθρου 61 της συμφωνίας ΕΟΧ

1. Όταν πληρούν τις προϋποθέσεις που καθορίζονται στο άρθρο 61 παράγραφος 1 της συμφωνίας ΕΟΧ και πρέπει κατά συνέπεια να εξεταστούν από την εποπτεύουσα αρχή της ΕΖΕΣ, οι ενισχύσεις για Ε& Α υπέρ των επιχειρήσεων μπορούν να θεωρηθούν ότι συμβιβάζονται με τη λειτουργία της συμφωνίας ΕΟΧ δυνάμει των παρεκκλίσεων που προβλέπονται στο άρθρο 61 παράγραφος 3.

2. Σε κάθε περίπτωση που η εποπτεύουσα αρχή της ΕΖΕΣ, αφού εξετάσει μια ενίσχυση, διαπιστώνει ότι έχει ως στόχο να προωθήσει την υλοποίηση σημαντικού σχεδίου κοινού ευρωπαϊκού ενδιαφέροντος, η εν λόγω ενίσχυση μπορεί να τύχει της παρέκκλισης που προβλέπεται στο άρθρο 61 παράγραφος 3 στοιχείο β).

3. Το κοινό ευρωπαϊκό ενδιαφέρον πρέπει να αποδεικνύεται με συγκεκριμένο τρόπο: πρέπει, για παράδειγμα, να αποτελεί σημαντική πρόοδο σε σχέση με ειδικά κοινοτικά ή ευρωπαϊκά προγράμματα έρευνας και ανάπτυξης.

4. Στο παρελθόν, η Επιτροπή προσέφυγε στην παρέκκλιση που προβλέπεται στο άρθρο 92 παράγραφος 3 στοιχείο β) της συνθήκης ΕΚ [που αντιστοιχεί στο άρθρο 61 παράγραφος 3 στοιχείο β) της συμφωνίας ΕΟΧ] για περιορισμένο αριθμό περιπτώσεων. Προέκυψε ότι στον τομέα της Ε& Α η εν λόγω παρέκκλιση μπορεί να εφαρμοσθεί κυρίως σε σχέδια σημαντικά από ποιοτική και, κατά βάση, ποσοτική άποψη [για παράδειγμα, σχέδια που συνδέονται με τον ορισμό των βιομηχανικών προτύπων και αναμένεται να επιτρέψουν στη βιομηχανία της Κοινότητας να επωφεληθεί από το σύνολο των πλεονεκτημάτων που προσφέρει η ενιαία αγορά και η συμφωνία ΕΟΧ (3)].

5. Σε περίπτωση κρατικής ενίσχυσης για Ε& Α για την οποία δεν είναι δυνατό να επιτραπεί η παρέκκλιση που προβλέπεται στο άρθρο 61 παράγραφος 3 στοιχείο β) της συμφωνίας ΕΟΧ, η εν λόγω ενίσχυση μπορεί ωστόσο να θεωρηθεί ότι συμβιβάζεται με τη συμφωνία, ως ενίσχυση για την προώθηση της ανάπτυξης ορισμένων οικονομικών δραστηριοτήτων, εφόσον δεν αλλοιώνει τους όρους των συναλλαγών κατά τρόπο αντίθετο προς το κοινό συμφέρον δυνάμει του άρθρου 61 παράγραφος 3 στοιχείο γ) της συμφωνίας ΕΟΧ.

6. Κατά εξέταση της δυνατότητας εφαρμογής του άρθρου 61 παράγραφος 3 στοιχείο γ) της συμφωνίας ΕΟΧ, η εποπτεύουσα αρχή της ΕΖΕΣ θα δώσει ιδιαίτερη βαρύτητα στο είδος της διεξαγόμενης έρευνας, στους δικαιούχους, στην ένταση της ενίσχυσης, στη δυνατότητα πρόσβασης στα αποτελέσματα και σε άλλους σχετικούς παράγοντες οι οποίοι αναφέρονται στα σημεία 14.5 έως 14.7.

14.4. Ειδικές απαιτήσεις κοινοποίησης

1. Οι κρατικές ενισχύσεις για την Ε& Α πρέπει να κοινοποιούνται στην εποπτεύουσα αρχή της ΕΖΕΣ σύμφωνα με το άρθρο 1 παράγραφος 3 του πρωτοκόλλου 3 της συμφωνίας περί εποπτείας και Δικαστηρίου. Το παράρτημα Ι των κατευθυντήριων γραμμών περιέχει κατάλογο των πληροφοριών που πρέπει να περιλαμβάνονται στις κοινοποιήσεις κρατικών ενισχύσεων. Στο τμήμα ΙΙ του παραρτήματος Ι αναφέρονται οι συμπληρωματικές πληροφορίες που πρέπει να δίδονται όσον αφορά τις ενισχύσεις για Ε& Α. Επιπλέον, η παράγραφος 14.4 (8), κατωτέρω, περιέχει πρόσθετες απαιτήσεις για τα σχέδια Ε& Α μείζοντος σημασίας και οι παράγραφοι 14.4 (6) και 14.4 (7) προβλέπουν παρέκκλιση από το γενικό κανόνα όσον αφορά την κοινοποίηση αυξήσεων του προϋπολογισμού και της παράτασης της περιόδου ισχύος υφιστάμενων καθεστώτων ενίσχυσης.

2. Η εποπτεύουσα αρχή της ΕΖΕΣ επιδιώκει το μεγαλύτερο δυνατό βαθμό διαφάνειας κατά την εφαρμογή των καθεστώτων ενίσχυσης. Τούτο σημαίνει ότι οι στόχοι του προγράμματος, οι δικαιούχοι κ.λπ., πρέπει να αναφέρονται σαφώς. Οι διάφορες κατηγορίες κόστους που πρόκειται να μειωθούν μέσω των ενισχύσεων πρέπει να αναφέρονται αναλυτικά, και οι ενισχύσεις πρέπει να χορηγούνται κατά τρόπο που να καθίσταται δυνατός ο υπολογισμός της έντασής τους σε σχέση με το κόστος, όπως αναφέρεται στο σημείο 14.6 κατωτέρω.

3. Τα κράτη της ΕΖΕΣ είναι ελεύθερα να χρησιμοποιήσουν κάθε μορφή ενίσχυσης για τη στήριξη σχεδίων Ε& Α. Πρέπει, ωστόσο, να δίνουν τη δυνατότητα στην εποπτεύουσα αρχή της ΕΖΕΣ να υπολογίζει το ισοδύναμο επιδότησης της ενίσχυσης, εφόσον η ενίσχυση δεν παρέχεται με τη μορφή άμεσης επιδότησης, και επομένως να της παρέχουν τις απαιτούμενες για το σκοπό αυτό πληροφορίες.

4. Σε περίπτωση που ένα κράτος της ΕΖΕΣ είναι της γνώμης ότι μπορεί να εφαρμοστεί το άρθρο 61 παράγραφος 3 στοιχείο β) της συμφωνίας ΕΟΧ, πρέπει να εξετάσει εάν πληρούνται οι απαιτούμενες προϋποθέσεις και να το αναφέρει στην κοινοποίησή του προς την εποπτεύουσα αρχή της ΕΖΕΣ.

5. Οι διατάξεις του κεφαλαίου 11 των κατευθυντήριων γραμμών σχετικά με τη διαδικασία ταχείας έγκρισης των νέων καθεστώτων ενισχύσων προς τις ΜΜΕ και των τροποποιήσεων των υφιστάμενων καθεστώτων εφαρμόζεται πλήρως στις κρατικές ενισχύσεις για Ε& Α, όπως και ο κανόνας de minimis που αναφέρεται στο κεφάλαιο 12 των κατευθυντήριων γραμμών.

6. Η εποπτεύουσα αρχή της ΕΖΕΣ κρίνει επίσης ότι μια κοινοποίηση για αύξηση του ετήσιου προϋπολογισμού ενός επιτρεπόμενου καθεστώτος δεν είναι πλέον αναγκαία αν, εκφραζόμενη σε Ecu, αυτή δεν υπερβαίνει το 100 % (σε ονομαστική αξία) του αρχικού ετήσιου ποσού, υπό τον όρο ότι πρόκειται για ένα καθεστώς απεριόριστης διάρκειας ή ότι η αύξηση θα γίνει εντός της περιόδου ισχύος ενός περιορισμένου χρονικά καθεστώτος.

7. Οι παρατάσεις με ή χωρίς αύξηση του προϋπολογισμού (εντός του ορίου του 100 % που αναφέρεται παραπάνω), χωρίς τροποποίηση των προϋποθέσεων εφαρμογής των καθεστώτων ενίσχυσης που είχαν εγκριθεί παλαιότερα, και σύμφωνα με τους παρόντες κανόνες, θα πρέπει να κοινοποιούνται εκ νέου μόνο από το πέμπτο έτος μετά τη λήξη της περιόδου ισχύος του αρχικού καθεστώτος. Τα κράτη μέλη της ΕΖΕΣ έχουν ωστόσο την υποχρέωση να ενημερώνουν προηγουμένως την εποπτεύουσα αρχή της ΕΖΕΣ γι' αυτές τις επαναχρηματοδοτήσεις/παρατάσεις και να συνεχίζουν να της διαβιβάζουν ετήσια έκθεση σχετικά με την εφαρμογή των εν λόγω καθεστώτων.

8. Η χορήγηση ενίσχυσης σε μεμονωμένες περιπτώσεις σχεδίων στο πλαίσιο ενός καθεστώτος Ε& Α, εγκεκριμένου από την εποπτεύουσα αρχή της ΕΖΕΣ, δεν χρειάζεται κατ' αρχήν κοινοποίηση. Ωστόσο, για να έχει τη δυνατότητα να εκτιμήσει τη χορήγηση σημαντικών ενισχύσεων στο πλαίσιο εγκεκριμένων καθεστώτων και το συμβιβάσιμο αυτών των επιχειρήσεων με τη συμφωνία ΕΟΧ, η εποπτεύουσα αρχή της ΕΖΕΣ απαιτεί την εκ των προτέρων κοινοποίηση κάθε μεμονωμένου σχεδίου έρευνας που υπερβαίνει τα 25 εκατομμύρια Ecu [30 εκατομμύρια Ecu για τα σχέδια Eureka (4)] και λαμβάνει ενίσχυση με ακαθάριστο ισοδύναμο επιδότησης που υπερβαίνει τα 5 εκατομμύρια Ecu.

9. Η χορήγηση ενίσχυσης σε μεμονωμένες περιπτώσεις σχεδίων εκτός του πλαισίου εγκεκριμένων καθεστώτων Ε& Α πρέπει να κοινοποιείται σύμφωνα με το άρθρο 1 παράγραφος 3 του πρωτοκόλλου 3 της συμφωνίας περί εποπτείας και Δικαστηρίου, εκτός αν πρόκειται για ενίσχυση de minimis.

14.5. Ένταση των ενισχύσεων

14.5.1. Βασικοί κανόνες

1. Η εποπτεύουσα αρχή της ΕΖΕΣ, στο πλαίσιο μιας κατά περίπτωση εξέτασης, κρίνει αν η ένταση της ενίσχυσης είναι αποδεκτή. Κατά την εξέταση αυτή λαμβάνονται υπόψη παράγοντες, όπως η φύση του σχεδίου ή προγράμματος, γενικές εκτιμήσεις όσον αφορά την ανταγωνιστικότητα της ευρωπαϊκής βιομηχανίας, καθώς και οι κίνδυνοι στρέβλωσης του ανταγωνισμού και επηρεασμού των συναλλαγών μεταξύ των συμβαλλομένων μερών. Η εποπτεύουσα αρχή της ΕΖΕΣ, βασιζόμενη σε μια γενική αξιολόγηση αυτών των κινδύνων, θεωρεί ότι το ύψος των ενισχύσεων που διατίθενται για τη βασική έρευνα και τη βιομηχανική έρευνα μπορεί να είναι μεγαλύτερο από το ύψος των ενισχύσεων για δραστηριότητες ανάπτυξης σε προανταγωνιστικό στάδιο, τα αποτελέσματα των οποίων στον τομέα της Ε& Α είναι πιο άμεσα εκμεταλλεύσιμα από την αγορά, και οι οποίες ενισχυόμενες, θα μπορούσαν να οδηγήσουν πιο εύκολα σε στρεβλώσεις του ανταγωνισμού και των συναλλαγών.

2. Η δημόσια χρηματοδότηση της βασικής έρευνας που πραγματοποιείται συνήθως ανεξάρτητα από ανώτατα εκπαιδευτικά ή ερευνητικά ιδρύματα μη κερδοσκοπικού χαρακτήρα δεν αποτελεί κρατική ενίσχυση κατά την έννοια του άρθρου 61 παράγραφος 1 της συμφωνίας ΕΟΧ.

3. Σε ορισμένες εξαιρετικές περιπτώσεις, οι ενισχύσεις για τη διεξαγωγή βασικής έρευνας από επιχειρήσεις ή για λογαριασμό αυτών που κανονικά εμπίπτουν στο πεδίο εφαρμογής του άρθρου 61 παράγραφος 1 της συμφωνίας ΕΟΧ, είναι δυνατό να εγκριθούν και η έντασή τους μπορεί να φτάσει ακαθάριστο ποσοστό μέχρι 100 %, στο μέτρο που η έρευνα αυτού του είδους διεξάγεται σε στάδιο πολύ προγενέστερο της αγοράς και τα αποτελέσματά της βασικά διαδίδονται ευρέως και αποτελούν αντικείμενο εκμετάλλευσης σε μη διακριτική βάση και με τους όρους της αγοράς.

4. Για να θεωρηθούν ως βασική έρευνα οι εργασίες δεν πρέπει να συνδέονται με τους βιομηχανικούς ή εμπορικούς στόχους που επιδιώκει μια μεμονωμένη επιχείρηση και πρέπει να υπάρχει εγγύηση για ευρεία διάδοση των αποτελεσμάτων της έρευνας.

5. Κατά γενικό κανόνα, η ακαθάριστη ένταση της ενίσχυσης για ένα σχέδιο βιομηχανικής έρευνας δεν πρέπει να υπερβαίνει το 50 % του κόστους του σχεδίου που μπορεί να ληφθεί υπόψη (όπως ορίζεται στο σημείο 14.6 κατωτέρω).

6. Στην περίπτωση ενίσχυσης για τη χρηματοδότηση μελετών τεχνικής σκοπιμότητας που προηγούνται των δραστηριοτήτων έρευνας ή των δραστηριοτήτων ανάπτυξης σε προανταγωνιστικό στάδιο, τα επιτρεπόμενα ποσοστά έχουν καθοριστεί αντίστοιχα σε 75 και 50 % του κόστους των εν λόγω μελετών, λαμβάνοντας υπόψη τον περιορισμένο αντίκτυπο των ενισχύσεων αυτού του είδους στους όρους του ανταγωνισμού και τις συναλλαγές.

7. Οι δραστηριότητες ανάπτυξης σε προανταγωνιστικό στάδιο προσεγγίζουν την αγορά και υπάρχει ένας μεγαλύτερος κίνδυνος οι χορηγούμενες ενισχύσεις σ' αυτό το είδος έρευνας να στρεβλώσουν τον ανταγωνισμό και τις συναλλαγές εντός του ΕΟΧ.

Η αποδεκτή ακαθάριστη ένταση καθορίζεται στο 25 % του επιλέξιμου κόστους του σχεδίου (όπως ορίζεται στο σημείο 14.6 κατωτέρω).

14.5.2. Εντάσεις σε ορισμένες ειδικές περιπτώσεις

1. Όπως αναφέρεται στο σημείο 14.4 (3) ανωτέρω, τα κράτη της ΕΖΕΣ, είναι ελεύθερα να χρησιμοποιήσουν κάθε μορφή ενίσχυσης για να προωθήσουν τις δραστηριότητες Ε& Α. Σε περίπτωση προκαταβολών που επιστρέφονται μόνο εφόσον σημειώσουν επιτυχία οι δραστηριότητες, η αποδεκτή ένταση της ενίσχυσης, σε ακαθάριστο ισοδύναμο επιδότησης, είναι αυτή που καθορίζεται από το παρόν πλαίσιο για τα διάφορα στάδια της έρευνας. Σε περίπτωση αποτυχίας της έρευνας, η εποπτεύουσα αρχή της ΕΖΕΣ σύμφωνα με την πρακτική της όσον αφορά τη λήψη αποφάσεων, μπορεί να εγκρίνει υψηλότερη ένταση ενίσχυσης, δεδομένου ότι η αποτυχία του σχεδίου μειώνει τον κίνδυνο στρέβλωσης του ανταγωνισμού και των συναλλαγών.

2. Κατά την κοινοποίηση των επιστρεπτέων ενισχύσεων, τα κράτη της ΕΖΕΣ ενημερώνουν την εποπτεύουσα αρχή για τα ποσά και τους ακριβείς τρόπους επιστροφής τους, ενώ η εποπτεύουσα αρχή της ΕΖΕΣ προβαίνει κατά περίπτωση σε εκτίμηση των προβλεπόμενων προϋποθέσεων.

3. Με σκοπό να ενθαρρύνει τη διάδοση των ερευνητικών αποτελεσμάτων, η εποπτεύουσα αρχή της ΕΖΕΣ θεωρεί ότι τα ποσοστά των ενισχύσεων υπέρ της κατάθεσης και διατήρησης των διπλωμάτων ευρεσιτεχνίας, που προορίζονται για τις ΜΜΕ κατά την έννοια του κεφαλαίου 10 των κατευθυντήριων γραμμών, μπορούν να είναι ανάλογα των προβλεπόμενων για τις ενισχύσεις στις ερευνητικές δραστηριότητες από τις οποίες προήλθαν τα εν λόγω διπλώματα.

4. Όταν υπάρχει κρατική ενίσχυση για ένα σχέδιο έρευνας και ανάπτυξης που γίνεται σε συνεργασία μεταξύ δημόσιων ερευνητικών ιδρυμάτων και επιχειρήσεων, η σώρευση των ενισχύσεων, με τη μορφή αφενός άμεσης στήριξης του κράτους σε ένα σχέδιο ειδικής έρευνας και αφετέρου συνεισφορών, όταν αυτές συνιστούν ενισχύσεις [βλέπε σημεία 14.2.2 (1) έως (3) ανωτέρω], των δημοσίων ερευνητικών ιδρυμάτων στο ίδιο σχέδιο, δεν θα μπορεί να υπερβαίνει τα παραπάνω αναφερθέντα ανώτατα όρια ενίσχυσης.

5. Για δραστηριότητες Ε& Α που καλύπτουν συγχρόνως τη βιομηχανική έρευνα και τις δραστηριότητες ανάπτυξης σε προανταγωνιστικό στάδιο, η αποδεκτή ένταση της ενίσχυσης δεν θα υπερβαίνει κανονικά το σταθμισμένο μέσο όρο των επιτρεπόμενων εντάσεων ενίσχυσης γι' αυτά τα δύο είδη έρευνας.

14.5.3. Αυξήσεις των βασικών εντάσεων

1. Με την επιφύλαξη της εξέτασης ανά περίπτωση που κατά γενικό κανόνα πραγματοποιείται, όπως αναφέρεται στο σημείο 14.5.1 (1), η ένταση της ενίσχυσης που αναφέρεται στα σημεία 14.5.1 (5) έως 14.5.2 (4), μπορεί να αυξηθεί στις ακόλουθες περιπτώσεις:

- σε περίπτωση που η ενίσχυση προορίζεται για ΜΜΕ (5): αύξηση κατά 10 εκατοστιαίες μονάδες,

- σε περίπτωση που το σχέδιο έρευνας πραγματοποιείται σε περιοχή η οποία εμπίπτει στο άρθρο 61 παράγραφος 3 στοιχείο α): αύξηση κατά 10 εκατοστιαίες μονάδες,

- σε περίπτωση που το σχέδιο έρευνας πραγματοποιείται σε περιοχή η οποία εμπίπτει στο άρθρο 61 παράγραφος 3 στοιχείο γ): αύξηση κατά 5 εκατοστιαίες μονάδες.

2. Οι προαναφερθείσες αυξήσεις στις περιφέρειες θα μπορούν να είναι μεγαλύτερες αν ληφθούν υπόψη τα ανώτατα όρια που εφαρμόζονται στις ενισχύσεις σε επενδύσεις περιφερειακού χαρακτήρα, και η ανάγκη να ενθαρρυνθούν οι άυλες επενδύσεις, χωρίς ωστόσο να υπερβαίνουν τα όρια που αναφέρονται στο σημείο 14.5.3 (7) κατωτέρω.

3. Σε περίπτωση που το σχέδιο έρευνας εγγράφεται στους στόχους ειδικού σχεδίου ή προγράμματος που εμπίπτει στο πλαίσιο του ισχύοντος κοινοτικού προγράμματος πλαισίου για την έρευνα και ανάπτυξη προβλέπεται αύξηση κατά 15 ποσοστιαίες μονάδες.

4. Η εν λόγω αυξηση θα φθάσει τις 25 εκατοστιαίες μονάδες όταν το σχέδιο αφορά διασυνοριακή συνεργασία που προϋποθέτει την ουσιαστική συνεργασία μεταξύ επιχειρήσεων και δημόσιων οργανισμών έρευνας ή μεταξύ τουλάχιστον δύο ανεξάρτητων εταίρων από δύο συμπεριλαμβανόμενα κράτη της συμφωνίας ΕΟΧ, και όταν το σχέδιο συνοδεύεται από ευρεία διάδοση και δημοσίευση των αποτελεσμάτων, με παράλληλο σεβασμό των δικαιωμάτων πνευματικής και βιομηχανικής ιδιοκτησίας.

5. Όταν το σχέδιο έρευνας δεν εγγράφεται στους στόχους σχεδίου ή ειδικού προγράμματος στο πλαίσιο του ισχύοντος κοινοτικού προγράμματος-πλαισίου για την έρευνα και ανάπτυξη, η εποπτεύουσα αρχή της ΕΖΕΣ θα αποδεχθεί αυξήσεις έως 10 εκατοστιαίες μονάδες, εφόσον το εν λόγω σχέδιο πληροί τουλάχιστον μία από τις ακόλουθες προϋποθέσεις:

α) το σχέδιο προβλέπει ουσιαστική διασυνοριακή συνεργασία μεταξύ τουλάχιστον δύο ανεξάρτητων εταίρων από δύο συμπεριλαμβανόμενα κράτη της συμφωνίας ΕΟΧ, ιδίως στο πλαίσιο του συντονισμού των εθνικών πολιτικών στον τομέα της Ε& ΤΑ 7

β) το σχέδιο προβλέπει ουσιαστικά συνεργασία μεταξύ επιχειρήσεων και δημόσιων ερευνητικών οργανισμών, ιδίως στο πλαίσιο του συντονισμού των εθνικών πολιτικών στον τομέα της Ε& ΤΑ 7

γ) το σχέδιο συνοδεύεται από ευρεία διάδοση και δημοσίευση των αποτελεσμάτων, τη χορήγηση διπλωμάτων ευρεσιτεχνίας ή οποιουδήποτε άλλου κατάλληλου μέσου, υπό όρους ανάλογους με αυτούς που προβλέπονται για τη διάδοση των αποτελεσμάτων κοινοτικών δράσεων Ε& ΤΑ.

6. Το ενδιαφερόμενο κράτος μέλος οφείλει να διαβιβάσει επαρκείς πληροφορίες στην εποπτεύουσα αρχή της ΕΖΕΣ για να της επιτρέψει να κρίνει εάν πληρούνται τα εν λόγω κριτήρια.

7. Η σωρευτική χορήγηση των αυξήσεων που αναφέρονται στα σημεία 14.5.3 (1) έως (5) και των ποσοστών ενίσχυσης που προβλέπονται στα σημεία 14.5.1 (5) και 14.5.2 (4) δεν θα μπορεί να υπερβαίνει το 75 % της ακαθάριστης έντασης της ενίσχυσης για τη διεξαγωγή βιομηχανικής έρευνας και το 50 % για τη διεξαγωγή δραστηριοτήτων ανάπτυξης σε προανταγωνιστικό στάδιο. Αυτά τα όρια πρέπει να τηρούνται σε όλες τις περιπτώσεις.

14.5.4. Εφαρμογή των ορίων ενίσχυσης των κανόνων της ΠΟΕ

1. Σε περίπτωση που μια κρατική ενίσχυση στην Ε& Α μπορεί να εμπίπτει στην παρέκκλιση που προβλέπεται στο άρθρο 61 παράγραφος 3 στοιχείο β) της συμφωνίας ΕΟΧ, η ακαθάριστη ένταση της ενίσχυσης δεν πρέπει να υπερβαίνει τα όρια που επιτρέπονται από τον κώδικα επιδοτήσεων της ΠΟΕ (75 % για τη βιομηχανική έρευνα, 50 % για τις δραστηριότητες ανάπτυξης σε προανταγωνιστικό στάδιο).

2. Τα ανώτατα όρια που καθορίζονται παραπάνω για τις ενισχύσεις στην Ε& Α εφαρμόζονται στις κρατικές ενισχύσεις.

Ωστόσο, κατά την εξέταση των ενισχύσεων στην έρευνα και ανάπτυξη, η εποπτεύουσα αρχή της ΕΖΕΣ πρέπει να λαμβάνει υπόψη τα αποτελέσματα στον ανταγωνισμό και στις συναλλαγές της σώρευσης κρατικών ενισχύσεων και χρηματοδοτήσεων που εξασφαλίζονται μέσω της συμμετοχής των κρατών της ΕΖΕΣ στα κοινοτικά προγράμματα, σύμφωνα με τις ρυθμίσεις που περιλαμβάνονται στο μέρος VI και τα πρωτόκολλα 31 και 32 της συμφωνίας ΕΟΧ. Σε περίπτωση που νέα μέτρα ενίσχυσης προβλέπουν τη δυνατότητα ανάλογης σώρευσης, τα κράτη της ΕΖΕΣ το αναφέρουν στις κοινοποιήσεις τους προς την εποπτεύουσα αρχή της ΕΖΕΣ μαζί με τη ρύθμιση που να εξασφαλίζει την τήρηση των συνολικών ορίων ενίσχυσης.

3. Σε περίπτωση σώρευσης χρηματοδότησης σύμφωνα με το σημείο 14.5.4 (2) και κρατικής ενίσχυσης, η συνολική δημόσια στήριξη δεν μπορεί να υπερβεί τα όρια του 75 % για τη βιομηχανική έρευνα και του 50 % για τις δραστηριότητες ανάπτυξης σε προανταγωνιστικό στάδιο.

4. Μπορεί να επιτραπεί ακαθάριστη ενίσχυση έντασης 75 % για τη βιομηχανική έρευνα και 50 % για τις δραστηριότητες ανάπτυξης σε προανταγωνιστικό στάδιο (ανώτατες επιτρεπόμενες εντάσεις από τη συμφωνία σχετικά με τις επιδοτήσεις και τα αντισταθμιστικά μέτρα της ΠΟΕ για τις επιδοτήσεις που δεν καταλήγουν σε δράση), σε περίπτωση που παρόμοια σχέδια ή προγράμματα ανταγωνιστών που πραγματοποιούνται εκτός της επικράτειας που καλύπτει η συμφωνία ΕΟΧ έλαβαν (κατά τη διάρκεια των τριών τελευταίων ετών) ή πρόκειται να λάβουν ενίσχυση ισοδύναμης έντασης για τα δύο ίδια είδη έρευνας.

5. Το ενδιαφερόμενο κράτος της ΕΖΕΣ θα δώσει στην εποπτεύουσα αρχή της ΕΖΕΣ επαρκείς πληροφορίες για να της επιτρέψει να εκτιμήσει την κατάσταση, ιδίως την ανάγκη να αντισταθμιστεί το ανταγωνιστικό πλεονέκτημα από το οποίο επωφελείται ο ανταγωνιστής της τρίτης χώρας.

14.6. Δαπάνες για την Ε& Α που μπορούν να ληφθούν υπόψη στον υπολογισμό της έντασης της ενίσχυσης

1. Οι δαπάνες που αναφέρονται παρακάτω θεωρείται ότι δεν μπορεί να ληφθούν υπόψη για τον υπολογισμό της έντασης των ενισχύσεων για Ε& Α. Σε περίπτωση που οι δαπάνες οφείλονται και σε άλλες δραστηριότητες, ιδίως σε άλλες ερευνητικές και αναπτυξιακές εργασίες, πρέπει να κατανεμηθούν ανά τύπο δραστηριότητας:

- δαπάνες προσωπικού (ερευνητές, τεχνικοί και λοιπό προσωπικό στήριξης που χρησιμοποιούνται αποκλειστικά για την ερευνητική δραστηριότητα),

- δαπάνες για όργανα, εξοπλισμός, γήπεδα και χώροι που χρησιμοποιούνται αποκλειστικά και σε μόνιμη βάση (εκτός από την περίπτωση εκχώρησης σε εμπορική βάση) για την ερευνητική δραστηριότητα,

- δαπάνες για υπηρεσίες συμβούλων και άλλες ανάλογες υπηρεσίες που χρησιμοποιούνται αποκλειστικά για την ερευνητική δραστηριότητα, περιλαμβανομένης και της έρευνας, των τεχνικών γνώσεων, των διπλωμάτων ευρεσιτεχνίας, κ.λπ., που αγοράζονται από εξωτερικές πηγές,

- συμπληρωματικά γενικά έξοδα που στηρίζονται άμεσα λόγω της ερευνητικής δραστηριότητας,

- λοιπά έξοδα εκμετάλλευσης (για παράδειγμα κόστος των υλικών, προμήθειες και παρεμφερή προϊόντα), που στηρίζονται άμεσα λόγω της ερευνητικής δραστηριότητας.

14.7. Οι ενισχύσεις ως κίνητρα για Ε& Α

1. Οι κρατικές ενισχύσεις στην Ε& Α πρέπει να ενθαρρύνουν τις επιχειρήσεις να αναλαμβάνουν συμπληρωματικές δραστηριότητες Ε& Α που θα προστίθενται στις δραστηριότητες που διεξάγουν κανονικά σε καθημερινή βάση. Μπορούν επίσης να ενθαρρύνουν τις επιχειρήσεις που δεν ασχολούνται με την έρευνα και την ανάπτυξη να αναλάβουν τέτοιες δραστηριότητες. Όταν αυτά τα κίνητρα δεν φαίνονται σαφώς, η εποπτεύουσα αρχή της ΕΖΕΣ θα μπορεί να αντιμετωπίζει αυτές τις ενισχύσεις λιγότερο ευνοϊκά απ' ό,τι συνήθως.

2. Προκειμένου να βεβαιωθεί ότι χάρη στις προβλεπόμενες ενισχύσεις οι επιχειρήσεις αναπτύσσουν περισσότερες ερευνητικές δραστηριότητες απ' ό,τι χωρίς ενίσχυση, η εποπτεύουσα αρχή της ΕΖΕΣ θα λάβει υπόψη κυρίως ποσοτικούς παράγοντες (όπως η εξέλιξη των δαπανών για την έρευνα και ανάπτυξη, η εξέλιξη του αριθμού των ατόμων που ασχολούνται με δραστηριότητες έρευνας και ανάπτυξης, καθώς και αυτή της αναλογίας Ε& Α/κύκλου εργασιών), τις ελλείψεις της αγοράς, το συμπληρωματικό κόστος που σχετίζεται με τη διασυνοριακή συνεργασία, καθώς και άλλους σχετικούς παράγοντες που υποδεικνύει το κράτος ΕΖΕΣ που έχει διαβιβάσει την κοινοποίηση. Ένα σχέδιο ενίσχυσης μπορεί επίσης να εγκριθεί εφόσον συμβάλλει στην υλοποίηση έρευνας η οποία χωρίς την ενίσχυση θα ήταν φιλόδοξη ή δεν θα μπορούσε να πραγματοποιηθεί στις ίδιες προθεσμίες.

3. Η εποτεύουσα αρχή της ΕΖΕΣ καλεί συνεπώς τα κράτη της ΕΖΕΣ, τόσο στο στάδιο της κοινοποίησης των ενισχύσεων για έρευνα και ανάπτυξη όσο και κατά τη διαβίβαση των ετήσιων εκθέσεων σχετικά με την εφαρμογή των εγκεκριμένων καθεστώτων ενίσχυσης, να αποδεικνύουν την ανάγκη και τα θετικά αποτελέσματα των εν λόγω ενισχύσεων καθώς και ότι σε καμία περίπτωση δεν πρόκειται για ενίσχυση στη λειτουργία.

4. Η εποπτεύουσα αρχή της ΕΖΕΣ μπορεί να θεωρήσει ότι η ενίσχυση θα αποτελέσει κίνητρο για Ε& Α όταν ο αποδέκτης της είναι ΜΜΕ, κατά την έννοια του ορισμού που περιλαμβάνεται στο κεφάλαιο 10 των κατευθυντήριων γραμμών.

5. Η εποπτεύουσα αρχή ΕΖΕΣ θα προσδώσει ιδιαίτερη προσοχή στις προϋποθέσεις που παρατίθενται στα σημεία 14.7 (2) και (3):

- στην περίπτωση μεμονωμένων σχεδίων που προέρχονται από μεγάλες επιχειρήσεις για τη διεξαγωγή ερευνών κοντά στο στάδιο της εμπορίας,

- σε όλες τις περιπτώσεις, εφόσον σημαντικό μέρος των δαπανών έρευνας και ανάπτυξης πραγματοποιήθηκε πριν από την αίτηση ενίσχυσης.

14.8. Ετήσιες εκθέσεις

1. Για κάθε καθεστώς ενισχύσεων που εγκρίνει η εποπτεύουσα αρχή της ΕΖΕΣ θα απαιτεί, κατά γενικό κανόνα, την υποβολή ετήσιας έκθεσης εφαρμογής. Με βάση αυτές τις εκθέσεις θα μπορεί να ελέγχει τη χορήγηση των ενισχύσεων και, εφόσον είναι αναγκαίο, να προτείνει κατάλληλα μέτρα, αν κρίνει ότι το καθεστώς των ενισχύσεων δημιουργεί ή ενδέχεται να δημιουργήσει στρεβλώσεις του ανταγωνισμού αντίθετες προς το κοινό συμφέρον, όπως, για παράδειγμα, υπερβολική συγκέντρωση των ενισχύσεων σε ειδικούς κλάδους ή επιχειρήσεις.

2. Οι εν λόγω εκθέσεις πρέπει να συμμορφώνονται στις απαιτήσεις που αναφέρονται στα παραρτήματα ΙΙΙ και IV των κατευθυντήριων γραμμών.

14.9. Εφαρμογές και διάρκεια

1. Η χορήγηση κρατικών ενισχύσεων για δραστηριότητες Ε& Α στον τομέα της ναυπήγησης και επισκευής πλοίων διέπεται από τους κανόνες που θεσπίζονται στη σχετική πράξη για τις ενισχύσεις στις ναυπηγικές εργασίες που αναφέρεται στο παράρτημα XV της συμφωνίας ΕΟΧ.

2. Η εποπτεύουσα αρχή της ΕΖΕΣ θα επανεξετάσει το παρόν πλαίσιο σε πέντε έτη. Είναι δυνατό να αποφασίσει την τροποποίησή του οποιαδήποτε στιγμή, σε συνεργασία με τα κράτη της ΕΖΕΣ, εφόσον αυτό αποδειχθεί σκόπιμο για λόγους σχετικούς με την πολιτική του ανταγωνισμού ή για να ληφθούν υπόψη οι εξελίξεις στην Ευρωπαϊκή Ένωση.

(1) Το κεφάλαιο αυτό αντιστοιχεί στο κοινοτικό πλαίσιο των κρατικών ενισχύσεων για έρευνα και ανάπτυξη (ΕΕ αριθ. C 45 της 17. 2. 1996, σ. 5).

(2) Οδηγία 92/50/ΕΟΚ του Συμβουλίου, της 18ης Ιουνίου 1992, σχετικά με το συντονισμό των διαδικασιών σύναψης δημοσίων συμβάσεων υπηρεσιών (ΕΕ αριθ. L 209 της 24. 7. 1992).

(3) Αυτός είναι ο λόγος που η Επιτροπή αποφάσισε να θεωρήσει ως σημαντικά σχέδια κοινού ευρωπαϊκού ενδιαφέροντος ορισμένα σχέδια Eureka στον τομέα της ηλεκτρονικής (EU 127 JESSI, EU 102 EPROM, EU 147 DAB, EU 43 ESF) ή της τηλεόρασης υψηλής ευκρίνειας (EU 95 HDTV).

(4) Η εποπτεύουσα αρχή προτίθεται να τροποποιήσει τη διαδικασία κοινοποίησης για τα σχέδια Eureka σε μεταγενέστερο στάδιο και ενδέχεται να προτείνει τα κατάλληλα μέτρα για το σκοπό αυτό.

(5) Βλέπε ορισμό στο τμήμα 10.2 των κατευθυντήριων γραμμών.»

Βρυξέλλες, 15 Μαΐου 1996.

Για την εποπτεύουσα αρχή της ΕΖΕΣ

Knut ALMESTAD

Πρόεδρος

(1) Στο εξής θα αναφέρονται ως κατευθυντήριες γραμμές για τις κρατικές ενισχύσεις.

(2) ΕΕ αριθ. L 231 της 3. 9. 1994, σ. 1.

(3) ΕΕ αριθ. L 140 της 13. 6. 1996, σ. 54.